คลังตะลุยก่อหนี้สนองรัฐระดมเงินลงทุนน้ำ-รถไฟ
คลังสนองนโยบายลุยก่อหนี้หนุนลงทุนน้ำสร้างรถไฟ
28 พ.ค. 2556

คลังสนองนโยบายลุยก่อหนี้หนุนลงทุนน้ำสร้างรถไฟ
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) กล่าวว่า การดำเนินการบริหารจัดการหนี้ภาครัฐประจำเดือน เม.ย. 2556 กระทรวงการคลังได้กู้เงินเพื่อชดเชยการขาดดุลงบประมาณผ่านการออกพันธบัตรรัฐบาล 1.3 หมื่นล้านบาท และพันธบัตรออมทรัพย์ 54 ล้านบาท
นอกจากนี้ ยังมีการเบิกจ่ายเงินกู้ 2,600 ล้านบาท จากสัญญาเงินกู้วงเงิน 1 หมื่นล้านบาท ที่ลงนามในสัญญาเงินกู้เมื่อวันที่ 30 เม.ย. 2555 ภายใต้ พ.ร.ก.บริหารจัดการน้ำและสร้างอนาคตประเทศ 3.5 แสนล้านบาท
ขณะเดียวกันยังมีการเบิกจ่ายเงินกู้ เพื่อให้การรถไฟฟ้าขนส่งมวลชนแห่งประเทศไทยกู้ต่อจำนวน 410 ล้านบาท เพื่อจัดทำโครงการรถไฟฟ้าสายสีน้ำเงิน และอีก 101 ล้านบาท เพื่อจัดทำโครงการรถไฟฟ้าสายสีเขียว รวมทั้งการเบิกจ่ายเงินกู้เพื่อให้การรถไฟแห่งประเทศไทยกู้ต่อจำนวน 297 ล้านบาท เพื่อจัดทำโครงการระบบขนส่งมวลชนทางรางในพื้นที่กรุงเทพฯ และปริมณฑล (สายสีแดง) บางซื่อรังสิต
น.ส.จุฬารัตน์ กล่าวอีกว่า นอกจากนี้ยังได้ปรับโครงสร้างหนี้ในประเทศของกองทุนเพื่อการฟื้นฟูฯ ที่ครบกำหนด 1.7 หมื่นล้านบาท โดยการออกพันธบัตรรัฐบาลทั้งจำนวน และได้ออกพันธบัตร 1.1 หมื่นล้านบาท ไปชำระหนี้ระยะสั้น นอกจากนี้ยังได้ชำระหนี้ทั้งในและต่างประเทศอีก 6,007 ล้านบาท ขณะเดียวกันได้ให้รัฐวิสาหกิจกู้เงินในประเทศ 1,400 ล้านบาท ปรับโครงสร้างหนี้ในประเทศอีก 1.1 หมื่นล้านบาท